Directorul Dumitru-Marius Coțofan de la Centrul Meteorologic Regional Dobrogea (ANM) a fost invitat la interviurile DC News, unde a vorbit despre temperaturile care vor fi înregistrate în weekend-ul 30-31 martie 2024 în toată România.
"Urmează și pe litoral, dar și la nivel de țară, o încălzire masivă în acest weekend. Chiar dacă marea încă e rece - 9 - 10 grade - și nu se pune problema să intrăm în ea, pe zona continentală vor fi 29-30 de grade Celsius.
Și în București va fi o încălzire masivă începând de vineri până luni. Temperaturile vor fi mai degrabă apropiate de o zi de vară decât una de primăvară din punct de vedere calendaristic", a precizat Dumitru-Marius Coțofan.
"Maxima la nivel de țară datează din 1952, când au fost 32,8 grade Celsius la Odobești. În prognoză avem pentru zilele următoare, în special în sudul țării, temperaturi de 29-31 de grade. Vom fi destul de aproape de maximul istoric", a precizat, la DC News, meteorologul.
"Schimbările climatice există. Anul trecut, cam în aceeași perioadă, vorbeam de faptul că venim după 11 ani consecutivi cu abatere termică pozitivă. Dacă anul trecut vorbeam de 2022 ca fiind cel mai cald an din istorie, acum vorbim de 2023 și probabil trendul va rămâne. Vorbim deja de 12 ani consecutivi cu abatere pozitivă. Este cea mai lungă perioadă din istoria măsurătorilor meteorologice în care am avut aceste abateri pozitive", a mai precizat Dumitru-Marius Coțofan.
Fiți la curent cu ultimele noutăți. Urmăriți DCNews și pe Google News